નેટ ન્યુટ્રૅલિટી એટલે ઇન્ટરનેટ પર ધમધમતી તમામ વેબસાઇટોને એકસરખું મહત્વ આપવું. એક વખત તમે ઇન્ટરનેટ કનેક્શન લઈ લીધું ત્યાર પછી તમારે યુટ્યુબ પર વિડિયો જોવા હોય, ઑનલાઇન શૉપિંગ કરવું હોય, ગીતો સાંભળવાં હોય, સ્કાઇપ-વૉટ્સઍપ પર ચૅટિંગ કરવું હોય કે પછી ફેસબુક પર ટાઇમપાસ કરવો હોય - તમારે શું કરવું છે એ માત્ર અને માત્ર તમારે જ નક્કી કરવાનું. એક વખત તમને અમુકતમુક ગીગાબાઇટનું 2G કે 3G સ્પીડવાળું ડેટાપૅક વેચી દીધા પછી ટેલિકૉમ કંપનીએ એમાં ચંચુપાત કરવાનો નહીં. વળી તમે ગમે એ કંપનીનું ઇન્ટરનેટ વાપરતા હો, પણ દરેક વેબસાઇટ એકસરખી સ્પીડમાં જ લોડ થવી જોઈએ.